Obxitax tuꞌ,
max yiontok Jesús Pedro yetok Jacobo cꞌal jun yuẍtak Jacobo tuꞌ chi yik Juan.
Asan eb max ilaytok yuj Cham.
Max toj eb bay jun miman tzalan.
A bay tuꞌ max qꞌuexpoj yili Cham max yil eb.
Max tzekeki aj sat Cham axca cꞌu.
Axa is pichil,
sak lubinakxacꞌal yili.
Junixto bek tuꞌ,
max ul txꞌoxon aytek ba Moisés yetok Elías,
max kꞌanjab eb yetok Cham.
Axa yalon Pedro bay Cham axca tiꞌ:
—Mamin,
caw wal watxꞌ jet,
yujtol ayon ecꞌ caytiꞌ.
Ta chi yal a cꞌul,
chi co watxꞌnej oxebok lanchu caytiꞌ:
junok et,
junok yet Moisés,
cꞌal junok yet Elías,
ẍi bay Cham.
Lananto wal kꞌanjab Pedro tuꞌ,
cax max ay bocꞌnaj jun asun chi tzekeki yiban eb.
Ay jay belan kꞌanej max oc xol jun asun tuꞌ,
max yalon axca tiꞌ:
A ton in Cꞌajol bay xiwil chi camel in cꞌul tiꞌ.
Caw chin tzaloj yetok.
Acbajek e txiquin bay,
ẍi.
A yet max yaben eb cuywom jay belan kꞌanej tuꞌ,
max ay paknaj eb sat txꞌotxꞌ.
Caw wal max xiw eb sicꞌlibil.
Max jayoc Jesús cꞌatan eb,
max matxban oc kꞌab yiban eb.
—Ajanek wan,
manchak ex xiwi,
ẍi bay eb.
Axa yet max yilontek eb,
cꞌamxa mac ayicꞌok,
asanxanej Jesús ayicꞌ txꞌoklil.
A yet lanan paxaytek eb bay jun tzalan tuꞌ,
max yalon Cham bay eb axca tiꞌ:
—Ayta bay e yal jun max e yil tiꞌ.
Ato yet mayal quin ictzoj aj xol eb camnak,
ayin Chekbilintek yuj Dios xol eb jet animail tiꞌ,
catatuꞌ che yalon elok,
ẍi bay eb.
Catatu bian max kꞌanlen eb is cuywom tuꞌ bay:
—A eb meẍtol yin ley Moisés,
chi yal eb axca tiꞌ:
A Elías yowalil babel ok jay satak Cham Cristo,
ẍi eb.
¿Tzet yuj xan chi yal eb axca tuꞌ?
ẍi eb bay.
Axa yalon bay eb tuꞌ axca tiꞌ:
—Yel ton chi yal eb,
tol yowalil chi jay Elías tuꞌ yin babelal yuj watxꞌnen masanil.
Palta chi wal ayex,
tol ulnakxa ecꞌok;
palta maj nachaj el yuj eb anima tatol aꞌ.
Yuj tuꞌ xan max yakꞌ wal eb yochwan yin axca chi yochej.
Caytuꞌ ok wut cꞌapax waben yail yuj eb,
ayin Chekbilintek yuj Dios xol eb jet animail tiꞌ,
ẍi bay eb is cuywom tuꞌ.
Catatuꞌ bian max nachaj el yuj eb,
tol a Juan,
cham akꞌom bautismo chi yal Cham.